  Майя Бывальцева Майя Бывальцева Пуктӥськись микрорайонъёсты азинтонъя «Стимул» федерал программая 2022-тӥ арын Ижкарын укмыс ӵектосъёсты быдэстозы. Со сярысь карлэн тӧроез Олег Бекмеметьев «ВКонтакте» мерлыко вотэсысь бамаз ивортӥз. Таяз арын лэсьтозы: «Новый город» микрорайонысь Василий Тарасов нимо ульчаысь сюреслэсь кыкетӥ чурзэ; Архитектор П. П. Берш нимо ульчаысь выль школа доры сюрес; Камбарской ульчаысь выль микрорайон доры ву гумыос но канализаци; Карл Маркс но Карл Либкнехт ульчаос вожын пуктӥськись улон огъет доры шуныт, ву сётон гумыос, канализаци, зор-кот ву кошкон сӧзнтэт; Ухтомский нимо ульчаысь выль улон огъет доры шуныт сётон гумыос. Вань ӵектосъёсъя контрактъёс юнматэмын ни. Лэсьтӥськисьёс уж борды матысь дыре басьтӥськозы. «Стимул» - «Жильё и городская среда» йӧскалык ӵектослэн федерал программаез. Пыриськисьёс куриськон сётыны но выль улон огъетъёс доры инженер коммуникациосты кыскыны но сюресъёсты лэсьтыны федерал коньдон басьтыны быгато. Пуктӥськись проектно-сметной ужкагазъёс дася, муниципалитет федерацие куриськон дасяны юрттэ но умой пукылъян кутон дыръя лэсьтӥськыны коньдон басьтэ. Тодэ вайытом, 2021-тӥ арын Удмуртиын 841,4 сюрс квадрат метр улон инты пуктӥзы. Азьвыл арен ӵошатыса, со 39 сюрс квадрат метрлы яке 4,8 процентлы тросгес.  Тегъёс: лэсьтӥськон ОлегБекмеметьев Ижкар йӧскалыкӵектосъёс Удмуртия  